Adavere lade

Adavere lade (Adavere aleviku järgi Jõgeva maakonnas) on siluri ladestu Llandovery ladestiku noorim kronostratigraafiline üksus (lade) Eestis. Adavere lademe all lamab Raikküla lade ja temal lasub Jaani lade.

Ladet hakkas esimesena eristama W. Twenhofel aastal 1916. Lademe stratotüübiks valis ta paljandi Adavere paemurrus, neostratotüüp asub aga Päri karjääris. Adavere aleviku järgi on lade ka nime saanud. Täiendavaks stratotüübiks on Kirikuküla puurauk.Stratigraafia terminoloogia Üleilmses standardis vastab sellele Telychi lade.http://stratigraafia.info/materjalid/eesti_strat/Silurian_2015.pdf

Lademe vanus on 436,7...428,2 miljonit aastat. Litostratigraafiliselt vastavad sellele Jūrmala kihistu, milles on eristatud Dēgole ja Irlava kihid, ning Rumba ja Velise kihistu. Leedu lääneosas vastab sellele Rasytė kihistu ülemine osa,LIETUVOS SILŪRO, ORDOVIKO, KAMBRO, EDIAKARO SISTEMŲ STRATIGRAFINĖ KLASIFIKACIJA, 2015, lk. 7-8 idaosas aga Švenčionysi kihistu.LIETUVOS SILŪRO, ORDOVIKO, KAMBRO, EDIAKARO SISTEMŲ STRATIGRAFINĖ KLASIFIKACIJA, 2015, lk. 20.

Lademe kivimite avamusala kulgeb 10-15 kilomeetri laiuse ribana Lõuna-Hiiumaalt üle Matsalu lahe Türi suunas, pöördub siis järsult edelasse ja mattub Navesti jõe joonel Devoni setete alla. Sealt edasi esinevad lademe kivimid kuni Türi-Viljandi-Karksi-Nuia jooneni.Suuroja, K. 1997. Eesti aluspõhja geoloogiline kaart mõõtkavas 1:400 000. Seletuskiri.

Valdavad kivimid Kesk-Eestis on mergel, domeriit ja detriitlubjakivi. Lõuna-Eestis valdavad mergel, savi ja domeriit. Lademe paksus on 10-52 meetrit.

 Viited 

Kategooria:Siluri lademed